IZJAVE KOMISIJE

Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike – donošenje zakonodavnog akta

(2021/C 269 I/01)

Izjava o poravnanju predfinanciranja

Gornje granice za plaćanja iz Uredbe o VFO-u temeljile su se na pretpostavci da će se svako predfinanciranje poravnavati jednom godišnje. Komisija smatra da bi dogovor koji su suzakonodavci postigli o Uredbi o zajedničkim odredbama mogao dovesti do prekoračenja primjenjivih gornjih granica iz VFO-a za odobrena sredstva za plaćanje s obzirom na očekivane profile plaćanja. To bi moglo dovesti do zaostatka u plaćanjima u drugoj polovini sljedećeg razdoblja.

Izjava o strukturiranom dijalogu u okviru privremenih mjera za upotrebu fondova kao odgovora na izvanredne i neuobičajene okolnosti

U odredbama koje su suzakonodavci donijeli zahtijeva se da Komisija odmah obavijesti Parlament i Vijeće o procjeni situacije u pogledu izvanrednih i neuobičajenih okolnosti. Suzakonodavci zahtijevaju i da ih Komisija odmah obavijesti o predviđenim daljnjim postupanjima u okviru privremenih mjera za upotrebu fondova te da propisno uzme u obzir stajališta i mišljenja izražena u okviru strukturiranog dijaloga u kojem će Komisija možda sudjelovati na poziv Parlamenta ili Vijeća.

Ti zahtjevi nisu u skladu s člankom 291. stavcima 2. i 3. UFEU-a i Uredbom br. 182/2011 o komitologiji, u kojima se ne predviđa nikakvo sudjelovanje Parlamenta i Vijeća u nadzoru izvršavanja provedbenih ovlasti dodijeljenih Komisiji. Ti bi zahtjevi mogli dovesti do situacija u kojima bi provedbene ovlasti Komisije bile ograničene. Stoga Komisija može ispuniti te zahtjeve jedino u mjeri u kojoj oni ne zadiru u njezine provedbene ovlasti kako su uređene člankom 291. UFEU-a i Uredbom br. 182/2011 o komitologiji.

Te se odredbe, u svakom slučaju, ne mogu primjenjivati u drukčijem pravnom okviru u kojem nisu predviđene nikakve iznimne ni neuobičajene okolnosti.

Izjava o daljnjim mjerama za zaštitu sredstava iz proračuna EU-a i instrumenta Next Generation EU od prijevara i nepravilnosti s pomoću zahtjeva o obveznom korištenju jedinstvenog alata za rudarenje podataka koji osigurava Komisija

U Međuinstitucijskom sporazumu između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava, u točkama od 30. do 33. od Komisije se zahtijeva da stavi na raspolaganje integrirani i interoperabilni sustav za informiranje i praćenje koji uključuje jedinstveni alat za rudarenje podataka i utvrđivanje razine rizika radi pristupa potrebnim podacima i njihove analize, namijenjen primjeni u svim državama članicama. Nadalje, sve su se tri institucije složile da će tijekom zakonodavnog postupka koji se odnosi na relevantne temeljne akte lojalno surađivati kako bi osigurale daljnje postupanje na temelju zaključaka Europskog vijeća iz srpnja 2020. u pogledu tog pitanja.

Komisija smatra da dogovor koji su suzakonodavci postigli u skladu s člankom 69. stavkom 2. (odgovornosti država članica) o obveznom korištenju jedinstvenog alata za rudarenje podataka i prikupljanju i analizi podataka o stvarnim vlasnicima primatelja financijskih sredstava nije dovoljan za poboljšanje zaštite proračuna Unije i instrumenta Next Generation EU od prijevara i nepravilnosti ni za osiguravanje učinkovitih provjera sukoba interesa, nepravilnosti, pitanja dvostrukog financiranja i kriminalne zloupotrebe sredstava. Stoga se u pristupu koji su suzakonodavci dogovorili u Uredbi o zajedničkim odredbama ne odražavaju na odgovarajući način željena ambicija i duh Međuinstitucijskog sporazuma.

Izjava o zaštiti proračuna EU-a primjenom postotka zadržavanja plaćanja za programe s podijeljenim upravljanjem

Komisija smatra da se dogovorom suzakonodavaca o smanjenju stope zadržavanja za plaćanja u okviru podijeljenog upravljanja s 10 % na 5 % povećava rizik od toga da će se iz proračuna EU-a plaćati iznosi koji su zahvaćeni nepravilnostima.

Kako bi se taj rizik sveo na najmanju moguću mjeru, Komisija će na odgovarajući način koristiti prekide i suspenzije plaćanja za programe u svim slučajevima u kojima smatra da je stopa zadržavanja od 5 % nedostatna za pokrivanje iznosa potencijalnih nepravilnosti.